钦定古今图书集成/明伦汇编/闺媛典/第212卷 > 陈氏女
## 钦定古今图书集成/明伦汇编/闺媛典/第212卷 > 陈氏女

按《三水县志》：“陈氏女，西村人，许字梁引淇，淇客外十
馀载不归。淇父母迎女至家以待，女事淇父母甚孝。
逾年，淇于石门遇害，女闻变恸哭，绝而复苏，服斩衰
三年毕。父母潜以许人，遣婢绐以母病危甚，促归。女
觉垢容敝服，不肯登舆，与婢徒步奔至母前，计遂沮。
居常或劝之，即掩耳大哭，劝者却走。家不畜童仆，凡”
井臼缝爨之役，悉身任之。淇母性严，待之少恩，女惟
益敬而已。如是三十馀年如一日。万历壬子，县令以
闻，旌之，月赡以粮。后四载卒，年五十六，族人祀之。